《周伯温题郑仁可所藏张师夔斗泉图》
明代·郑潜

居庸秀色连西山，五云楼阁空濛间。玉泉飞练散冰雪，昔我走马听潺湲。

南闽回首天万里，历遍好山并好水。张公此画海上来，积翠浮岚照清泚。

观风使者骨已仙，玉堂学士诗可传。披图怀旧三叹息，使我长忆归林泉。

林泉茆屋青松下，俯视白云手堪把。山中正好话渔樵，江干何用劳车马。

况子策勋初试官，焉能伴我穷跻攀。明年花县公事简，看画吟诗春倚栏。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。